Airbus
Store norske leksikon,Teknologi og industri,Transport,Luftfart,Flyindustri,Fly- og helikopterprodusenter
Airbus er en europeisk flyprodusent opprettet i 1970 som Airbus Industrie. Den er verdens største flyprodusent ved siden av amerikanske Boeing. Airbus er heleid av Airbus Group (tidligere EADS).
Virksomhet Airbus har hovedkontor i Toulouse i Frankrike. Flyproduksjonen skjer forskjellige steder i eierlandene med sluttmontering i Toulouse, i Hamburg, i Quebec i Canada og i Mobile i USA. Airbus hadde en omsetning på 36,2 milliarder euro og leverte 611 kommersielle fly i 2021. Historie Airbus Industrie ble dannet av et konsortium av europeiske flyprodusenter som en motvekt til den amerikanske flyindustrien, først tyske DaimlerChrysler Aerospace (den gang Deutsche Aerospace) og franske Aérospatiale, senere spanske CASA (1971) og britiske British Aerospace (1979). Den første flytypen (A300) ble satt i trafikk i 1974. De tyske, franske og spanske interessene dannet i 2000 European Aeronautic Defence and Space Company (EADS), og i 2001 ble Airbus et selvstendig selskap eid av EADS (80 prosent) og britiske BAE Systems. BAE solgte i 2006 sin eierandel til EADS. I oktober 2016 passerte Airbus 10 000 leverte fly siden det første ble levert i 1974. Flytyper  A300, første flytype produsert av Airbus og verdens første widebody-fly med bare to motorer, i trafikk fra 1974  A310, i trafikk fra 1983, en direkte videreutvikling av A300  A320, første Airbus-fly med fly-by-wire styresystem, og den mest solgte flytypen til Airbus. A320 ble etterfulgt av den forlengede utgaven A321, den forkortede A319 og den enda kortere A318   A330, tomotors passasjerfly, i trafikk fra 1994  A340, firemotors passasjerfly, i trafikk fra 1993. A330 og A340 ble utviklet samtidig og er nesten identiske med unntak av antall motorer, vinger og noen interne systemer  A350 XWB, langdistanse-passasjerfly besluttet utviklet av Airbus som svar på Boeings 787 Dreamliner, i trafikk fra 2015  A380, i trafikk fra 2007, er verdens største passasjerfly og har to fulle dekk Airbus Defence and Space, tidligere CASA, produserer militære fly. Blant disse er C212, CN235 og C295, som ble utviklet og produsert av CASA. A330 MRTT (Multi Role Tanker Transport), levert fra 2011, som er et transport- og tankfly basert på passasjerflyet A330. A400M Atlas, et nytt tomotors turbopropdrevet transportfly beregnet på å erstatte C-130 Hercules og Transall C-160, fløy første gang i 2009 og ble levert fra begynnelsen 2013. Les mer i Store norske leksikon Airbus Group Airbus Helicopters Eksterne lenker Airbus' nettsider